आप ने बताया कि अब से पहले आप की बेटी खुश हो कर स्कूल जाती थी, कुछ दिनों से स्कूल जाने में आनाकानी कर रही है. इस के लिए सब से पहले आप बच्चे से अकेले में बैठ कर आराम से, प्यार से पूछें कि उस के साथ क्या समस्या है. क्या स्कूल में कोई बच्चा उसे परेशान करता है या उसे अपनी किसी टीचर से कोई परेशानी है. यह जानने के बाद स्कूल में टीचर, काउंसलर से मिलें और अपनी बेटी की समस्या उन के साथ बांटें. बच्चा स्कूल जाने से आनाकानी कर रहा है, इस का मतलब कहीं न कहीं कुछ तो बात है. यह जानने का प्रयास करें. आप स्वयं भी बेटी की पढ़ाई पर ध्यान दें. पढ़ाई में उस की रुचि पैदा करें, उस का काम पूरा करवाएं क्योंकि कई बार बच्चा काम पूरा न होने के डर से भी स्कूल जाने से मना करता है.